**Έκθεση της Κοινοβουλευτικής Επιτροπής Μεταφορών, Επικοινωνιών και Έργων**

**για το νομοσχέδιο «Ο περί Επιστημονικού Τεχνικού Επιμελητηρίου Κύπρου (Τροποποιητικός) (Αρ. 2) Νόμος του 2023»**

**Παρόντες:**

Μαρίνος Μουσιούττας, πρόεδρος Πρόδρομος Αλαμπρίτης

Κώστας Κώστα Γιαννάκης Γαβριήλ

Φωτεινή Τσιρίδου Χρίστος Ορφανίδης

Δημήτρης Δημητρίου Σταύρος Παπαδούρης

Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 16 και 30 Νοεμβρίου 2023. Στην πρώτη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Υπουργείου Εξωτερικών, του Υπουργείου Εργασίας και Κοινωνικών Ασφαλίσεων, της Νομικής Υπηρεσίας της Δημοκρατίας, του Επιστημονικού Τεχνικού Επιμελητηρίου Κύπρου (ΕΤΕΚ), του Συλλόγου Αρχιτεκτόνων Κύπρου (ΣΑΚ), της Παγκύπριας Οργάνωσης των Ελευθέρων Επαγγελματιών Μελετητών, Αρχιτεκτόνων και Πολιτικών Μηχανικών (ΠΟΕΕΜ), του Συλλόγου Πολιτικών Μηχανικών Κύπρου (ΣΠΟΛΜΗΚ), του Συνδέσμου Μηχανολόγων Μηχανικών Κύπρου (ΣΜΜΗΚ-ΣΕΜ), του Συνδέσμου Συμβούλων Μηχανικών Ηλεκτρολόγων, Μηχανολόγων και Ενέργειας (ΣΜΗΜΕ) και του Συνδέσμου Πολιτικών Μηχανικών και Αρχιτεκτόνων Κύπρου (ΣΠΜΑΚ).

Σημειώνεται ότι στο στάδιο της εξέτασης του νομοσχεδίου παρευρέθηκε επίσης το μέλος της επιτροπής κ. Χρύσανθος Σαββίδης.

Σημειώνεται περαιτέρω ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση του νομοσχεδίου, σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση του νομοσχεδίου ακολουθήθηκε η προβλεπόμενη στον Κανονισμό της Βουλής διαδικασία όσον αφορά τα στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Σκοπός του προτεινόμενου νόμου είναι η τροποποίηση του περί Επιστημονικού Τεχνικού Επιμελητηρίου Κύπρου Νόμου, ώστε να επέλθει ορθότερη και πληρέστερη εναρμόνιση της εθνικής νομοθεσίας με την Οδηγία 2005/36/ΕΚ του Ευρωπαϊκού Κοινοβουλίου και του Συμβουλίου της 7ης Σεπτεμβρίου 2005 σχετικά με την αναγνώριση των επαγγελματικών προσόντων.

Ειδικότερα, με τις προτεινόμενες ρυθμίσεις διασφαλίζονται ή και αποσαφηνίζονται όλα τα ζητήματα και οι επιφυλάξεις που έθεσε η Ευρωπαϊκή Επιτροπή, τα οποία αφορούν μεταξύ άλλων τα ακόλουθα:

1. Τη συμπερίληψη στο πεδίο εφαρμογής του νόμου των περιπτώσεων της πρώτης πρόσβασης στο επάγγελμα στη Δημοκρατία από νέους πτυχιούχους μηχανικούς, αρχιτέκτονες και πολιτικούς μηχανικούς οι οποίοι είναι άλλων κρατών μελών.
2. Την εφαρμογή των γενικών κανόνων αναγνώρισης επαγγελματικών προσόντων σε ό,τι αφορά στις απαιτήσεις επαγγελματικής πρακτικής άσκησης ή και πείρας, αλλά και στους τίτλους σπουδών και για το επάγγελμα του αρχιτέκτονα.

Σημειώνεται ότι η προθεσμία εναρμόνισης της Δημοκρατίας, η οποία καθορίζεται στην πιο πάνω Οδηγία και στις σχετικές τροποποιήσεις που επήλθαν σε αυτήν, ήδη εξέπνευσε στις 20 Οκτωβρίου 2007 και στις 18 Ιανουαρίου 2016, αντίστοιχα. Γιʼ αυτό η Δημοκρατία προέβη σε διάφορες κατά καιρούς τροποποιητικές νομοθεσίες, με σκοπό την εναρμόνιση του εθνικού δικαίου με το αντίστοιχο ευρωπαϊκό, η τελευταία εκ των οποίων ψηφίστηκε το 2022. Ωστόσο, η Ευρωπαϊκή Επιτροπή επισήμανε ότι εξακολουθούν να υφίστανται ορισμένα ζητήματα που δεν επιλύονται όπως θα έπρεπε με την εθνική νομοθεσία. Ως εκ τούτου, η Ευρωπαϊκή Επιτροπή κίνησε διαδικασία επί παραβάσει εναντίον της Δημοκρατίας στο Δικαστήριο της Ευρωπαϊκής Ένωσης, λόγω εσφαλμένης μεταφοράς των ενωσιακών κανόνων σχετικά με την αναγνώριση των επαγγελματικών προσόντων στο εθνικό δίκαιο. Ειδικότερα, σύμφωνα με την Ευρωπαϊκή Επιτροπή, το υφιστάμενο εθνικό πλαίσιο θέτει αδικαιολόγητες προϋποθέσεις για την αναγνώριση των επαγγελματικών προσόντων μηχανικών και αρχιτεκτόνων και δεν διασφαλίζει πλήρως την αυτόματη αναγνώρισή τους.

Συγκεκριμένα, όπως διευκρινίζεται στην εισηγητική έκθεση που συνοδεύει το νομοσχέδιο, η Ευρωπαϊκή Επιτροπή εντοπίζει ζητήματα σε σχέση με τα ακόλουθα:

1. Την απαίτηση ενεργούς άσκησης του επαγγέλματος/νόμιμης εγκατάστασης στη χώρα καταγωγής ως προϋπόθεση για την πρόσβαση στο επάγγελμα.
2. Τις απαιτήσεις επαγγελματικής πρακτικής άσκησης/πείρας, οι οποίες υπερβαίνουν τις απαιτήσεις του ευρωπαϊκού κεκτημένου για τα επαγγελματικά προσόντα στις περιπτώσεις αυτόματης αναγνώρισης αρχιτεκτόνων.
3. Την εφαρμογή γενικού συστήματος αναγνώρισης αρχιτεκτόνων, όπως προνοείται στην πιο πάνω Οδηγία.

Σημειώνεται περαιτέρω ότι το υπό εξέταση νομοσχέδιο κατατέθηκε στη Βουλή στις 9 Νοεμβρίου 2023.

Στο στάδιο της συζήτησης του νομοσχεδίου ο διευθυντής του ΕΤΕΚ ανέφερε ότι το νομοσχέδιο αποσκοπεί σε συμπλήρωση κενών που εντοπίστηκαν μετά την τελευταία εναρμόνιση της εθνικής νομοθεσίας με τη σχετική ευρωπαϊκή Οδηγία.

Η εκπρόσωπος του Υπουργείου Μεταφορών, Επικοινωνιών και Έργων διαβεβαίωσε την επιτροπή ότι το υπό εξέταση νομοσχέδιο ικανοποιεί πλήρως την Ευρωπαϊκή Επιτροπή. Περαιτέρω, όπως επισήμανε το υπουργείο, σε συνεργασία με το Υπουργείο Εργασίας και Κοινωνικών Ασφαλίσεων, το οποίο έχει τον εποπτικό ρόλο και ευθύνη για την αναγνώριση των επαγγελματικών προσόντων στη Δημοκρατία, βρίσκεται σε άμεση επικοινωνία με την Ευρωπαϊκή Επιτροπή, η οποία ενημερώθηκε δεόντως και έχει συμφωνήσει με τις προτεινόμενες ρυθμίσεις, προκειμένου να διασφαλιστεί ότι με την ψήφιση του νομοσχεδίου η διαδικασία που εκκρεμεί ενώπιον του Δικαστηρίου της Ευρωπαϊκής Ένωσης εναντίον της Δημοκρατίας θα αποσυρθεί.

Στο στάδιο της συνέχισης της συζήτησης ενδιαφερόμενοι φορείς διαβίβασαν προς την επιτροπή υπόμνημα στο οποίο εκφράζεται η διαφωνία τους με τις προτεινόμενες ρυθμίσεις, επισημαίνοντας ότι με το νομοσχέδιο δεν επιτυγχάνεται η ορθή εναρμόνιση με τη συγκεκριμένη Οδηγία.

Σημειώνεται ότι σε σχέση με τα πιο πάνω το αρμόδιο υπουργείο, μέσω επιστολής του ημερομηνίας 27 Νοεμβρίου 2023 προς την επιτροπή, επιβεβαίωσε ότι η Ευρωπαϊκή Επιτροπή συμφωνεί με τις προτεινόμενες στο νομοσχέδιο ρυθμίσεις.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

5 Δεκεμβρίου 2023

Αρ. Φακ.: 23.01.064.171-2023

GA/ΠΚ/ΘΧ/ΜΚ